閑居偶吟招鄭庶子皇甫郎中
作者：白居易
朝代：唐

paragraphs: 自哂此迂叟，少迂老更迂。
家計不一問，園林聊自娛。
竹間琴一張，池上酒一壺。
更無俗物到，但與秋光俱。
古石蒼錯落，新泉碧縈紆。
焉用車馬客，即此是吾徒。
猶有所思人，各在城一隅。
杳然愛不見，搔首方踟躕。
玄晏風韻遠，子真雲貌孤。
誠知厭朝市，何必憶江湖。
能來小澗上，一聽潺湲無。